BEGRUNDELSE

Punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[1] giver mulighed for gennem en fleksibilitetsmekanisme at anvende Den Europæiske Fond for Tilpasning til Globaliseringen (EGF) med et årligt loft på 500 mio. EUR ud over lofterne i den finansielle rammes relevante udgiftsområder.

Betingelserne for EGF-støtte er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[2].

Den 21. december 2012 indgav Danmark ansøgning EGF/2012/011 DK/Vestas om økonomisk EGF-støtte som følge af afskedigelser i Vestaskoncernen i Danmark.

Efter en nøje gennemgang af ansøgningen konkluderer Kommissionen i overensstemmelse med artikel 10 i forordning (EF) nr. 1927/2006, at betingelserne for økonomisk støtte i henhold til denne forordning er opfyldt.

RESUMÉ AF ANSØGNINGEN OG ANALYSE

Nøgledata: ||

EGF-referencenummer || EGF/2012/011

Medlemsstat || Danmark

Artikel 2 || litra a)

Hovedvirksomhed || Vestaskoncernen

Leverandører og producenter i efterfølgende produktionsled || 0

Referenceperiode || 18.9.2012 – 18.12.2012

Startdato for de individualiserede tilbud || 1.3.2013

Ansøgningsdato || 21.12.2012

Afskedigelser i referenceperioden || 611

Afskedigelser før og efter referenceperioden || 0

Støtteberettigede afskedigelser i alt || 611

Afskedigede arbejdstagere, der forventes at deltage i foranstaltningerne || 611

Udgifter til de individualiserede tilbud (EUR) || 12 151 287

EGF-implementeringsomkostninger[3] i EUR || 578 000

EGF-implementeringsomkostninger i procent || 4,54

Samlet budget (EUR) || 12 729 287

EGF-støtte (50 %) i EUR || 6 364 643

1. Ansøgningen blev forelagt Kommissionen den 21. december 2012 og suppleret med yderligere oplysninger i tiden frem til den 16. juli 2013.

2. Ansøgningen opfylder betingelserne for anvendelse af EGF i artikel 2, litra a), i forordning (EF) nr. 1927/2006 og blev indgivet inden for den frist på 10 uger, der er fastsat i forordningens artikel 5.

Sammenhængen mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen eller den internationale finansielle og økonomiske krise

3. For at fastslå, at der er en sammenhæng mellem afskedigelserne og de gennem­gribende strukturelle ændringer i verdenshandelsmønstrene, som kan tilskrives globaliseringen, anfører Danmark, at vindmølleindustrien i Unionen, som indgår i Nace (rev. 2) hovedgruppe 28 ("Fremstilling af maskiner og udstyr"), er blevet alvorlig ramt af ændringerne i verdenshandelsmønstrene, hvilket førte til den kraftige tilbagegang i EU's markedsandel. Danmark gør gældende, at mens efter­spørgslen efter vindmølleanlæg stagnerer i Europa, har det globale marked, navnlig i Asien, udviklet sig hurtigt. For første gang i 2010 var mere end halvdelen af den samlede nye vindkraftkapacitet kommet til uden for de traditionelle markeder i Europa og Nordamerika. Denne udvikling var hovedsageligt forårsaget af den vedvarende rivende økonomiske fremgang i Kina, som tegnede sig for halvdelen af de nye vindanlæg på verdensplan[4]. Kinesiske vindmøllefabrikanter, som bliver stadig mere konkurrencedygtige med hensyn til kvalitet og pris, udgør ikke blot en løsning på deres egne ekspanderende markeder, men bevæger sig også ind på det europæiske marked. Som følge af en dynamisk international vækst i sektoren faldt Europas andel af den samlede kapacitet fra 66 % i 2006 til 27,5 % i 2012[5].

4. Desuden gør Danmark gældende, at der er tale om en permanent tendens. Efterspørgslen efter vedvarende energi, herunder vindkraft, vil stige voldsomt, men markederne vil ændre sig. Mens vindenergi var en europæisk domineret industri indtil 2006, og der indtil for nylig har været en ligevægt i væksten mellem Europa, Asien og USA, er der på nuværende tidspunkt en voldsom stigning i efterspørgslen efter vindkraft i Asien og Nordamerika, på lidt længere sigt i Sydamerika og på lang sigt i Afrika. Fremstilling og servicering vil flytte til de steder, hvor de efterspørges, og til regioner med hurtig økonomisk vækst. Ud over betydeligt lavere arbejdsmarkedsomkostninger tvinger transportomkostningerne for de store dele af vindmøllerne de europæiske producenter til at flytte deres produktion tættere på de mest dynamiske markeder af slutbrugere for at sikre deres konkurrenceevne og markedsposition. Følgelig er produktionen gradvist ved at flytte ud af Unionen.

5. Vestaskoncernen har været en del af den ovenfor beskrevne tendens. For at kunne opretholde sin førende position på markedet har Vestas for nyligt gennemført en ny strategi efter princippet "I regionen for regionen" med det formål at formindske produktions- og transportomkostninger og således sikre kortere afstand til kunder og markeder og ruste Vestas bedre mod valutakursudsving[6]. Som en følge af globaliseringen vil der blive fremstillet vindmøller der, hvor der er behov for dem (allerede i 2011 blev 80-90 % af møllerne fremstillet regionalt). Endvidere vil produktionen af komponenter i stigende grad blive flyttet ud til regionale partnere i modsætning til tidligere, hvor de fleste komponenter til en vindmølle blev produceret hos Vestas, og det vil betyde, at Vestas får et mindre behov for investeringer og reducerer sit personale.

6. Dette er den tredje EGF-sag som vedrører virksomheden "Vestaskoncernen" og den fjerde EGF-sag inden for vindmøllesektoren. Argumenterne i de tre tidligere sager (EGF/2010/003 DK/Vestas[7], EGF/2010/022 DK/LM Glasfiber[8], EGF/2010/017 DK/Midtjylland Machinery[9], er fortsat gyldige.

Dokumentation for antallet af afskedigelser og opfyldelse af kriterierne i artikel 2, litra a)

7. Danmark indgav ansøgningen i medfør af interventionskriterierne i artikel 2, litra a), i forordning (EF) nr. 1927/2006, som forudsætter mindst 500 afskedigelser over en periode på fire måneder i en virksomhed i en medlemsstat, inklusive afskedigelser hos leverandører og producenter i efterfølgende produktionsled.

8. Ansøgningen vedrører 611 afskedigelser hos Vestaskoncernen i referenceperioden fra den 18. september 2012 til den 18. december 2012. Alle afskedigelser blev beregnet i overensstemmelse med artikel 2, stk. 2, tredje led, i forordning (EF) nr. 1927/2006. Kommissionen har fået den bekræftelse, der kræves i henhold til samme artikel, at disse afskedigelser faktisk har fundet sted.

Redegørelse for afskedigelsernes uforudseelighed

9. De danske myndigheder fremfører, at de ca. 800 afskedigelser, som blev gennemført af Vestaskoncernen i Ringkøbing-Skjern kommune i 2009/2010, allerede var uforudseelige på grund af den hurtige ekspansion i den internationale vindenergisektor. I januar 2012 meddelte Vestas, at virksomheden havde til hensigt at afskedige yderligere 1 300 arbejdstagere. Medio 2012 nåede Vestas op på 1 300 afskedigelser i Danmark, hvoraf 788 var inkluderet i den foregående sag EGF/2012/003 DK/Vestas, der blev forelagt for Kommissionen i maj 2012. De danske myndigheder forventede derfor ikke yderligere afskedigelser og blev overrasket over Vestas' meddelelse i september 2012 om, at virksomheden ville afskedige yderligere 611 arbejdstagere.

10. I 2009 var det mest lavt uddannede og ufaglærte arbejdstagere, der blev ramt af det nye verdenshandelsmønster, hvor fremstillingen udflyttes til lande med lavere arbejdsmarkedsomkostninger. I mellemtiden ramte afskedigelserne i 2012 i Vestaskoncernen i vid udstrækning højt uddannede og specialiserede arbejdstagere. Det var ikke ventet, eftersom Danmark havde foretaget betydelige investeringer i forskning og udvikling inden for vedvarende energi, herunder vindenergi. Desuden havde den danske regering forhandlet om en ambitiøs energipolitik for årene 2012-2020 med planer om at fremme opstillingen af flere vindmøller. Endelig havde Ringkøbing-Skjern kommune foretaget store investeringer i transportfaciliteter for vindmøllerne fra Vestas. Det var ventet, at den nye generation af vindmøller fra Vestas ville blive fremstillet i kommunen.

Identifikation af de virksomheder, der har gennemført afskedigelser, og de arbejdstagere, der er tiltænkt støtte

11. Ansøgningen vedrører 611 afskedigelser i Vestaskoncernen, og alle er tiltænkt støtte.

12. De arbejdstagere, der er tiltænkt støtte, fordeler sig, som følger:

Kategori || Antal || Procent

Mænd || 394 || 64,48

Kvinder || 217 || 35,52

EU-borgere || 596 || 97,55

Ikke-EU-borgere || 15 || 2,45

15-24-årige || 2 || 0,33

25-54-årige || 518 || 84,78

55-64-årige || 88 || 14,40

Over 64 år || 3 || 0,49

13. Fordelingen på faggrupper er, som følger:

Kategori || Antal || Procent

Direktører og virksomhedsledere, ledere inden for produktion og drift || 13 || 2,13

Ingeniører, herunder projektledere og afdelingschefer || 136 || 22,26

Teknikere inden for ingeniørvidenskab || 141 || 23,08

Kontormedarbejdere og kontorpersonale || 10 || 1,64

Servicemedarbejdere || 36 || 5,89

Metal- og maskinarbejdere og arbejdstagere inden for handel || 3 || 0,49

Maskinoperatører og montører || 132 || 21,60

Arbejdstagere inden for manuelt produktionsarbejde || 140 || 22,91

14. Danmark har i overensstemmelse med artikel 7 i forordning (EF) nr. 1927/2006 bekræftet, at man har anvendt og fortsat agter at anvende en politik for ligestilling mellem mænd og kvinder og for ikke-forskelsbehandling på de forskellige stadier af implementeringen af EGF og specielt adgangen til midlerne derfra.

Beskrivelse af det pågældende geografiske område, de relevante myndigheder og andre interessenter

15. Afskedigelserne berører seks kommuner i de tilstødende regioner i Midtjylland (Ringkøbing-Skjern, Randers, Favrskov og Aarhus) samt Syddanmark (Esbjerg og Varde). Der var også nogle få afskedigelser i regionen Sjælland og i hovedstadsregionen København. Det fælles træk for alle berørte kommuner er en hurtig stigning i ledigheden (især langtidsledigheden) med en gennemsnitlig nettostigning på mere end 3 point[10] og en kraftig nedgang i antallet af ledige stillinger (især inden for industri og produktion).

16. Ringkøbing-Skjern investerede betydeligt i infrastruktur for Vestas og vindenergisektoren. Andre væsentlige beskæftigelsessektorer omfatter turisme, landbrug, bygge- og anlæg og den offentlige servicesektor.

Den vigtigste aktør er Ringkøbing-Skjern kommune. Kommunen har ansvaret for at støtte de ledige, når de søger nyt arbejde, herunder gennem ordninger vedrørende aktiviteter til opkvalificering af arbejdstagerne, og hjælpe med færdigheder i forbindelse med jobsøgning og målsætningsprocessen. Andre aktører omfatter: Kommunerne Varde, Esbjerg, Favrskov, Randers, Århus, Roskilde og København, fagforeninger, a-kasser, repræsentanter for arbejdsgivere, regionerne Midtjylland, Syddanmark, Sjælland og Hovedstadsområdet, det regionale beskæftigelsesråd, Ministeriet for beskæftigelse, erhvervspolitik og vækst samt lokale virksomheder.

Afskedigelsernes forventede virkning på beskæftigelsessituationen på lokalt, regionalt og nationalt plan

17. Efter masseafskedigelserne i 2009/2010, som berørte ca. 2 000 Vestas-arbejdstagere i Ringkøbing-Skjern og omliggende kommuner, er den nye bølge af afskedigelser en stor udfordring for de berørte kommuner. Ca. 50 % af de afskedigede arbejdstagere er veluddannede, og de øvrige 50 % er kvalificerede eller delvist faglærte arbejdstagere.

18. Det var en stor succes for de berørte kommuner, at de kunne tiltrække en innovativ virksomhed som Vestas, der sørgede for mange højtuddannede og højtkvalificerede industrijob. Tabet af disse har bragt regionerne i vanskeligheder. Alle de berørte kommuner har rapporteret, at der ikke findes nye egnede job til denne nye målgruppe, og at de højtuddannede afskedigede ingeniører og specialister derfor vil være nødt til at flytte, når de søger arbejde, og det vil således blive endnu mere vanskeligt at tiltrække nye virksomheder. For specialarbejdere og faglærte arbejdstagere er chancen for at finde industrijob lav, fordi antallet af industrijob har været stærkt faldende i Danmark siden 2008 som følge af globaliseringen. Med industrijob af høj kvalitet forsvinder andre lokale servicejob og infrastrukturer.

19. Afskedigelserne skete på et tidspunkt, da ledigheden steg hurtigt. I februar 2012 var der 34 804 i Syddanmark og 32 571 i Midtjylland (sammenlignet med henholdsvis 14 030 og 13 132 i august 2008)[11].

Den samordnede pakke af individualiserede tilbud, der søges om støtte til, og en opdeling af de anslåede omkostninger, herunder oplysninger om komplementariteten med foranstaltninger, der modtager støtte gennem strukturfondene

20. Som for sag EGF/2012/003 DK/Vestas foreslår Danmark en pakke af foran­staltninger som støtte til de afskedigede arbejdstagere, der er i overensstemmelse med strategien for Europa 2020, for at fremme en smart, bæredygtig og rummelig vækst. Pakken vil give individualiseret, målrettet, fleksibel og innovativ støtte, der skal forberede de afskedigede arbejdstagere på nye job inden for fremtidige vækstområder.

– Rådgivning, mentorordning og vejledning: Det skønnes, at alle arbejdstagere, der er tiltænkt støtte, vil drage fordel af denne foranstaltning under hele projektet. Foranstaltningen har til formål at støtte arbejdstagerne, når de definerer deres behov, forvalter deres egen indlæring, vælger de rigtige opkvalificeringspakker, der skal maksimere deres potentiale, og udvikler deres personlige, sociale og faglige færdigheder. De generelle målsætninger er at undersøge og kortlægge deltagernes kompetencer, sørge for individuel rådgivning, opretholde motiva­tionen under hele projektet gennem løbende vejledning, udvikle og indkredse den bedste praksis, kommunikere med udbyderne af videreuddannelse og virksom­heder. Foranstaltningen indledes med et detaljeret informationsmøde, som opfølges af individuelle rådgivningsmøder, i løbet af hvilke deltagernes kompetencer undersøges og kortlægges. Processen overvåges løbende gennem spørgeskemaer og interview for at evaluere dens indvirkning.

– Videreuddannelsespakker, der er personligt tilpasset. Disse pakker vil være tilgængelige for alle arbejdstagere i målgruppen. Dog forventes det, at en række af de afskedigede arbejdstagere vil finde ny beskæftigelse efter vejlednings­processen, og det skønnes derfor, at et begrænset antal på ca. 500 arbejdstagere vil deltage i foranstaltningen. Videreuddannelsespakkerne, som er sammensat af projektgruppen i samarbejde med de afskedigede arbejdstagere og udbudt af uddannelsesinstitutionerne i Danmark, omfatter:

– a) kurser i tværkulturelle kompetencer (workshopper af en dags varighed, der skal gøre deltagerne bevidste om behovet for at opnå tværkulturelle færdigheder i et globaliseret miljø)

– b) sprogkurser (herunder forretningsfærdigheder på engelsk, som er sproget for møder, drøftelser og præsentationer, inden for teknisk sprog, mulighed for at udarbejde skræddersyede pakker med sprogkurser)

– c) uddannelse i iværksættelse (en workshop med introduktion til iværksættelse for at tilskynde deltagerne til at blive selvstændige eller starte deres egen virk­som­hed. Deltagerne vil kunne lære, hvordan de udarbejder en forretningsplan og indhenter oplysninger om juridiske emner, skat og moms, salg og marketing samt e-handel)

– d) færdigsyede kurser og videreuddannelsesprogrammer (alle deltagere vil få lej­lig­hed til at tilmelde sig kurser og efteruddannelsesprogrammer efter eget valg).

– Iværksættergodtgørelse: op til 25 000 EUR pr. etableret virksomhed efter en grundig undersøgelse af 40 personer i forlængelse af deres deltagelse i iværksætterkurserne og udarbejdelse af en fornuftig forretningsplan. Kriterierne for vurdering af forretningsplanerne vil være: kreativitet, innovation og bære­dygtighed. Alle modtagere skal regelmæssigt deltage i tilsynsforan­staltningen og udarbejde en rapport over status ved udløbet af EGF-projektet. Det videre forløb af virksomhedsetableringen overvåges nøje.

– 55+-foranstaltninger med særlig mentorordning og genplacering: Ca. 80 personer i målgruppen 55 år eller ældre vil nyde godt af en særlig mentorordning, vejledning og rådgivning, og der vil blive gjort en særlig indsats for at sikre disse genplacering. Da disse personer tilhører den mindst fordelagtigt stillede gruppe med hensyn til alder, tilbyder jobcentrene og samarbejdsparterne dem praktikant­ophold i udvalgte virksomheder, hvilket måske kan resultere i beskæftigelse efter praktikantopholdet. Personer, der er ansat i virksomhederne, vil få tilbud om intensive mentorordninger og rådgivning. Om nødvendigt vil der desuden blive givet særlig støtte og uddannelse for at hjælpe dem til at starte som iværksættere.

– Dagpenge på 109 EUR pr. arbejdstager pr. dag for deltagelse i aktive arbejdsmarkedsforanstaltninger, med et anslået gennemsnit på 95 dage for deltagelse pr. arbejdstager (10 400 EUR).

21. De EGF-implementeringsomkostninger, der er medtaget i ansøgningen i overens­stemmelse med artikel 3 i forordning (EF) nr. 1927/2006, dækker forberedelser, forvaltning og kontrolaktiviteter samt oplysning og reklame. Ringkøbing-Skjern kommune og den administrative projektgruppe, som involverer alle de berørte kommuner, vil indføre en række instrumenter for at fremme og informere om EGF-støtten. Kommunerne opretter websteder på deres portaler. Der vil være regelmæssige pressemeddelelser, pressemøder og nyhedsbreve. Der tilrettelægges en workshop om den endelige virkning i samarbejde med alle projektdeltagere og -aktører. Der vil blive fordelt reklamemateriale.

22. De individualiserede tilbud, der forelægges af de danske myndigheder, er aktive arbejdsmarkedsforanstaltninger, som falder ind under de i artikel 3 i forordning (EF) nr. 1927/2006 fastlagte støtteberettigede foranstaltninger. De danske myndigheder anslår de samlede omkostninger til 12 729 287 EUR, hvoraf udgifterne til de individualiserede tilbud er på 12 151 287 EUR, og EGF-implementerings­omkost­ningerne er på 578 000 EUR (4,54 % af det samlede beløb). Der anmodes om EGF-støtte på i alt 6 364 643 EUR (50 % af de samlede omkostninger).

Foranstaltninger || Anslået antal arbejds­tagere, som er tiltænkt støtte || Anslåede omkost­ninger pr. arbejdsta­ger, som er tiltænkt støtte (i EUR) || Samlede omkostninger i EUR (EGF og national medfinan­siering)

Individualiserede tilbud (artikel 3, stk. 1, i forordning (EF) nr. 1927/2006)

Rådgivning, mentorordning og vejledning: || 611 || 1 500 || 916 500

Videreuddannelsespakke, der er personligt tilpasset || 500 || 7 500 || 3 750 000

Iværksættergodtgørelse || 40 || 25 000 || 1 000 000

55+-foranstaltninger med særlig mentorordning og genplacering: || 80 || 1 500 || 120 000

Dagpenge || 611 || 10 417 || 6 364 787

Subtotal - individualiserede tilbud || || 12 151 287

EGF-implementeringsomkostninger (artikel 3, stk. 3, i forordning (EF) nr. 1927/2006)

Forberedelser || || 28 000

Forvaltning || || 220 000

Oplysning og reklame || || 80 000

Kontrolaktiviteter || || 250 000

Subtotal - EGF-implementeringsomkostninger || || 578 000

Samlede anslåede udgifter || || 12 729 287

EGF-støtte (50 % af de samlede udgifter) || || 6 364 643

23. De danske myndigheder bekræfter, at de ovenfor beskrevne foranstaltninger supplerer foranstaltninger, hvortil der modtages støtte gennem strukturfondene, og at man vil undgå dobbeltfinansiering.

Datoen/datoerne for iværksættelse eller planlagt iværksættelse af de individualiserede tilbud til de berørte arbejdstagere

24. Danmark iværksatte den 1. marts 2013 de individualiserede tilbud til de berørte arbejdstagere fra den samordnede pakke, som EGF anmodes om at medfinansiere. Denne dato markerer således begyndelsen af støtteberettigelses­perioden for enhver EGF-støtte.

Procedurer for høring af arbejdsmarkedets parter

25. Arbejdsmarkedets parter blev hørt under forberedelserne til EGF-ansøgningen. Arbejds­formidlingerne i kommunerne i Ringkøbing-Skjern, Århus, Randers, Favr­skov og Varde rådførte sig med deres lokale og regionale beskæftigelsesråd (LBR og RBR), som har deltagelse af alle vigtige arbejdsmarkedsparter, herunder repræ­sentanter for fagforeninger (LO) og arbejdsgivere (DA). Arbejdsmarkedets parter er løbende blevet orienteret om sagen via Beskæftigelsesudvalget i Ring­købing-Skjern Kommune og de samarbejdsvillige kommuner. Beskæftigelses­regionen Midtjylland, som har ansvaret for at kommunikere med alle relevante arbejds­markedsparter er officielt repræsenteret i bestyrelsen i forbindelse med sagen.

26. De danske myndigheder bekræftede, at kravene i den nationale lovgivning og EU-lovgivningen vedrørende kollektiv afskedigelse er blevet overholdt.

Oplysninger om foranstaltninger, som er obligatoriske i henhold til national lovgivning eller kollektive aftaler

27. Med hensyn til de kriterier, der er fastsat i artikel 6 i forordning (EF) nr. 1927/2006, kunne de danske myndigheder i deres ansøgning:

· bekræfte, at det finansielle bidrag fra EGF ikke erstatter foranstaltninger, som det påhviler virksomheder at gennemføre i henhold til national lovgivning eller kollektive aftaler

· dokumentere, at de påtænkte aktioner er støtte til de enkelte arbejdstagere og ikke skal tjene til omlægning af virksomheder eller sektorer

· bekræfte, at de ovennævnte støtteberettigede foranstaltninger ikke får støtte fra andre af EU's finansielle instrumenter.

Forvaltnings- og kontrolsystemer

28. Danmark har meddelt Kommissionen, at den økonomiske støtte forvaltes og kontrolleres af de samme organer, som forvalter og kontrollerer bidrag fra Den Europæiske Socialfond, som også har Erhvervsstyrelsen som forvaltningsorgan. Den attesterende myndighed varetages af en anden afdeling i samme organ. Revisions­myndigheden varetages af Erhvervsstyrelsens EU-Controllerfunktion.

Finansiering

29. På grundlag af ansøgningen fra Danmark beløber den foreslåede EGF-støtte til den samordnede pakke af individualiserede tilbud (inklusive EGF-implementerings­omkostninger) sig til 6 364 643 EUR, hvilket svarer til 50 % af de samlede omkostninger. Kommissionens foreslåede tildeling fra fonden er baseret på oplysninger fra Danmark.

30. Under hensyn til den maksimale støtte fra EGF i henhold til artikel 10, stk. 1, i forordning (EF) nr. 1927/2006 og mulighederne for omfordeling af bevillinger foreslår Kommissionen at anvende EGF til at dække hele det ovennævnte beløb, der opføres under udgiftsområde 1a i den finansielle ramme.

31. Med det foreslåede økonomiske støttebeløb er der fortsat over 25 % af det maksimale årlige beløb, der er øremærket til EGF, til rådighed til tildelinger i årets sidste fire måneder, jf. artikel 12, stk. 6, i forordning (EF) nr. 1927/2006.

32. Med dette forslag om at anvende EGF indleder Kommissionen den forenklede trepartsprocedure, jf. punkt 28 i den interinstitutionelle aftale af 17. maj 2006, for at sikre, at budgetmyndighedens to parter er enige i, at det er nødvendigt at anvende fonden, og kan tilslutte sig det beløb, der anmodes om. Kommissionen opfordrer den af budgetmyndighedens to parter, som på rette politiske niveau først når til enighed om udkastet til forslaget om anvendelse af fonden, til at underrette den anden part og Kommissionen om sine hensigter. Hvis den ene af budgetmyndighedens to parter ikke kan give sin tilslutning, indkaldes der til et formelt trepartsmøde.

33. Kommissionen forelægger særskilt en anmodning om overførsel for at få specifikke forpligtelses- og betalingsbevillinger opført på budgettet for 2013, jf. punkt 28 i den interinstitutionelle aftale af 17. maj 2006.

Kilder til betalingsbevillinger

34. Bevillingerne fra EGF-budgetposten vil blive anvendt til at dække beløbet på 6 364 643 EUR, som er nødvendigt i forbindelse med denne ansøgning.

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2012/011 DK/Vestas, Danmark)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[12], særlig punkt 28,

under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[13], særlig artikel 12, stk. 3,

under henvisning til forslag fra Europa-Kommissionen[14], og

ud fra følgende betragtninger:

(1) Den Europæiske Fond for Tilpasning til Globaliseringen (EGF) blev oprettet med henblik på at yde supplerende støtte til arbejdstagere, der afskediges som følge af gennemgribende strukturelle ændringer i verdenshandelsmønstrene, som kan tilskrives globaliseringen, og hjælpe disse med at vende tilbage til arbejdsmarkedet.

(2) Den interinstitutionelle aftale af 17. maj 2006 giver mulighed for at anvende EGF inden for et årligt loft på 500 mio. EUR.

(3) Danmark indgav den 21. december 2012 en ansøgning om anvendelse af EGF i forbindelse med afskedigelser i Vestaskoncernen og supplerede den med yderligere oplysninger frem til den 16. juli 2013. Ansøgningen opfylder kravene til fastlæggelse af støttebeløbets størrelse, jf. artikel 10 i forordning (EF) nr. 1927/2006. Kommissionen foreslår derfor, at der ydes en støtte på 6 364 643 EUR.

(4) Der bør derfor som følge af Danmarks ansøgning ydes økonomisk støtte fra EGF —

VEDTAGET DENNE AFGØRELSE:

Artikel 1

Inden for rammerne af Den Europæiske Unions almindelige budget for regnskabsåret 2013 stilles der et beløb til rådighed fra Den Europæiske Fond for Tilpasning til Globaliseringen (EGF) på 6 364 643 EUR i forpligtelses- og betalingsbevillinger.

Artikel 2

Denne afgørelse offentliggøres i Den Europæiske Unions Tidende.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

[1] EUT C 139 af 14.6.2006, s. 1.

[2] EUT L 406 af 30.12.2006, s. 1.

[3] I overensstemmelse med artikel 3, stk. 3, i forordning (EF) nr. 1927/2006.

[4] "International Vindenergisammenslutning", rapporten fra 2010 om vindenergi, Bonn, april 2011. http://www.wwindea.org/home/images/stories/pdfs/worldwindenergyreport2010_s.pdf april 2011.

[5] "International Vindenergisammenslutning", rapporten fra 2012 om vindenergi, Bonn, april 2013. http://www.wwindea.org/webimages/WorldWindEnergyReport2012_final.pdf.

[6] Vestas' årsberetning 2011.

[7] COM(2012) 502 final.

[8] KOM(2011) 258 endelig.

[9] KOM(2011) 421 endelig.

[10] Danmarks Statistik, www.statistikbanken.dk/aup02.

[11] Www.dst.dk.

[12] EUT C 139 af 14.6.2006, s. 1.

[13] EUT L 406 af 30.12.2006, s. 1.

[14] EUT C […] af […], s. […].